Word só deel van 57e Bergrivier-kanomarathon | Netwerk24
Word só deel van 57e Bergrivier-kanomarathon
Die publiek word uitgenooi om deelnemers aan vanjaar se Bergrivier-marathon te kom ondersteun by die afskop by die Markstraat-brug in die Paarl. Foto: Argief
Die legendariese Bergrivier-kanomarathon skop volgende Woensdag die 57ste keer in die Paarl af.
En vanjaar, ter ere aan die nalatenskap van die destydse president en vryheidsvegter Nelson Mandela, word die Bergrivier-kanomarathon aan hom opgedra.
Vanjaar word eeufeesvieringe wêreldwyd gehou om die geboorte van Madiba 100 jaar gelede te vier.
“Die bestuurskomitee van die Bergrivier-kanomarathon het besluit dit is paslik om vyf Nelson Mandela-eeufees­vryheidswandelings tussen 11 Julie en 14 Julie aan te bied.
“Al hierdie pretlope sal by verskillende skofeindpunte van die Bergrivier-kanomarathon eindig waar toeskouers die roeiers in die marathon ná elke skof kan sien inkom,” sê André Collins, voorsitter van die bestuurskomitee.
“Ons het toestemming by die Nelson Mandela-stigting gekry om hul amptelike logo te gebruik en verskeie toerisme-organisasies, sportklubs, jeuggroepe en talle skole sal aan die wandelings deelneem.
“Vervoer en kospakkies sal aan die skoolkinders in afgeleë gebiede soos Hermon, Goedverwacht, Wittewater, en Broodkraal voorsien word.
“Elke deelnemer sal ’n spesiaal ontwerpte gedenkwaardige vryheidspadmedalje ontvang nadat die wandeling voltooi is,” voeg hy by.
Inskrywing is gratis en elke deelnemer ontvang ’n polsbandjie met ’n noodnommer aan die begin en ruil dit aan die einde vir ’n medalje.
“Ons bedank graag Wesgro en die Kaapse Wynlande-distriksmunisipaliteit wat dit alles met hul finansiële bydraes moontlik gemaak het,” sê Collins.
Die beplande vyf wandelings is:
. 11 Julie, 8:00, Paarl Arboretum, 2,5/5 km (hierdie stap eindig net betyds sodat die stappers die kanovaarders van die Markstraat-brug af sterkte vir die marathon kan toewens;
. 11 Julie, 10:00, Rondeheuwel Primêr Hermon na die Du Vlei-plaasstal, 2,5 km;
. 13 Julie, 10:00, Carl Schreve Primêr Wittewater na Moravia, 3 km;
. 13 Julie, 10:30, Broodkraal Laerskool na Moravia, 2 km; en
. 14 Julie, 9:00, Velddrif Carinusbrug na Bokkomlaan, 4 km.
Nog inligting oor die
Vryheidstaptogte kan gevind word op die Facebook-bladsy by https://www.facebook.com/events/179745089360441/
. Die 57ste Bergrivier-kanomarathon begin Woensdag 11 Julie by die Markstraatbrug in die Paarl en eindig Saterdag 14 Julie – 240 km en vier dae later – in Velddrif.
Drakenstein se uitvoerende burgemeester, Conrad Poole, sal die marathon amptelik afsit.